CELEX: 32013D0164
Language: sl
Date: 2013-03-27 00:00:00
Title: 2013/164/EU: Izvedbeni sklep Komisije z dne 27. marca 2013 o razveljavitvi odločb 2003/135/ES, 2004/832/ES in 2005/59/ES o odobritvi načrtov za izkoreninjenje klasične prašičje kuge in cepljenju divjih prašičev v izrednih razmerah v Nemčiji, Franciji in na Slovaškem (notificirano pod dokumentarno številko C(2013) 1741)

3.4.2013   
            
            
               SL
            
            
               Uradni list Evropske unije
            
            
               L 91/10
            
         IZVEDBENI SKLEP KOMISIJE
   z dne 27. marca 2013
   o razveljavitvi odločb 2003/135/ES, 2004/832/ES in 2005/59/ES o odobritvi načrtov za izkoreninjenje klasične prašičje kuge in cepljenju divjih prašičev v izrednih razmerah v Nemčiji, Franciji in na Slovaškem
   (notificirano pod dokumentarno številko C(2013) 1741)
   (Besedilo v francoskem, nemškem in slovaškem jeziku je edino verodostojno)
   (2013/164/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (1) in zlasti člena 16(1), člena 20(2), člena 25(3) in člena 29(2) Direktive,
   ob upoštevanju naslednjega:
   
               (1)
            
            
               Odločba Komisije 2003/135/ES z dne 27. februarja 2003 o odobritvi načrtov za izkoreninjenje klasične prašičje kuge in cepljenje divjih prašičev proti klasični prašičji kugi v izrednih okoliščinah v Nemčiji, v zveznih deželah Spodnja Saška, Severno Porenje–Vestfalija, Porenje–Pfalško in Posarje (2), Odločba Komisije 2004/832/ES z dne 3. decembra 2004 o odobritvi načrtov za izkoreninjenje klasične prašičje kuge pri divjih prašičih in njihovem cepljenju v izrednih razmerah v severnih Vogezih v Franciji (3) in Odločba Komisije 2005/59/ES z dne 26. januarja 2005 o odobritvi načrtov za izkoreninjenje klasične prašičje kuge pri divjih prašičih in o cepljenju divjih prašičev v izrednih okoliščinah na Slovaškem (4) so bile sprejete po potrditvi klasične prašičje kuge pri divjih prašičih v nekaterih regijah Nemčije, Francije oziroma Slovaške. Z navedenimi odločbami so bili za te države članice odobreni načrti za izkoreninjenje klasične prašičje kuge in cepljenje divjih prašičev v izrednih razmerah proti tej bolezni.
            
         
               (2)
            
            
               Z Izvedbenim sklepom Komisije 2012/761/EU z dne 30. novembra 2012 o odobritvi letnih in večletnih programov ter finančnega prispevka Unije za izkoreninjenje, nadzor in spremljanje nekaterih živalskih bolezni in zoonoz, ki so jih države članice predložile za leto 2013 (5), sta bila med drugim odobrena programa za nadzor in spremljanje klasične prašičje kuge, ki sta ju predložili Nemčija in Slovaška.
            
         
               (3)
            
            
               V letu 2011 sta Francija in Slovaška obvestili Komisijo in države članice o napredku glede klasične prašičje kuge na njihovem ozemlju. Predložene informacije so navedle, da je bila klasična prašičja kuga pri divjih prašičih na prizadetih območjih navedenih držav članic uspešno izkoreninjena. Poleg tega je Nemčija v letu 2012 obvestila Komisijo in države članice, da je bila klasična prašičja kuga pri divjih prašičih uspešno izkoreninjena na prizadetih območjih navedene države članice.
            
         
               (4)
            
            
               Glede na informacije, ki so jih predložile Nemčija, Francija in Slovaška, je bilo cepljenje divjih prašičev v izrednih razmerah ustavljeno. Poleg tega se visoka raven nadzora na območjih, ki jih je predhodno prizadela bolezen, ohranja kot del programov, odobrenih z Izvedbenim sklepom 2012/761/EU. Ukrepi, določeni v načrtih za izkoreninjenje klasične prašičje kuge in cepljenje divjih prašičev v izrednih razmerah proti klasični prašičji kugi, ki so odobreni za navedene države članice, zato niso več potrebni.
            
         
               (5)
            
            
               Zaradi jasnosti in doslednosti zakonodaje Unije bi bilo zato treba odločbe 2003/135/ES, 2004/832/ES in 2005/59/ES razveljaviti.
            
         
               (6)
            
            
               Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   Odločbe 2003/135/ES, 2004/832/ES in 2005/59/ES se razveljavijo.
   Člen 2
   Ta sklep je naslovljen na Zvezno republiko Nemčijo, Francosko republiko in Slovaško republiko.
   
      V Bruslju, 27. marca 2013
      
         
            Za Komisijo
         
         Tonio BORG
         
            Član Komisije
         
      
   
   
      (1)  UL L 316, 1.12.2001, str. 5.
   
      (2)  UL L 53, 28.2.2003, str. 47.
   
      (3)  UL L 359, 4.12.2004, str. 62.
   
      (4)  UL L 24, 27.1.2005, str. 46.
   
      (5)  UL L 336, 8.12.2012, str. 83.